Rapport: Stewart Said L-erba' timijiet li se jilagħbu s-semifinali tal-play-offs, ġew ikkonfermati uffiċjalment illum. San Ġiljan Mercury Towers żammew mal-aspettattiva u permezz tar-rebħa li kisbu, spiċċaw l-ewwel fażi punti ndaqs ma' Sliema. Iżda huma spiċċaw fl-ewwel post minħabba riżultat aħjar minn ta' Sliema kontra Neptunes li spiċċaw fit-tielet post. Neptunes li huma r-rebbieħa tas-sena l-oħra, kienu diġà jafu li se jtemmu fit-tielet post segwiti minn Exiles, li bid-draw bejn Marsaskala Fish and Fish u Birżebbuġa Freeport kienu diġà assigurati minn post mal-ewwel erbgħa. SIRENS MECCA MARIN.................… 12 SAN ĠILJAN MERCURY TOWERS..… 15 (1-2), (1-5), (3-4), (7-4) San Ġiljan Mercury Towers għamlu dak li kien mistenni minnhom. Kisbu r-rebħa li biha aċċertaw mill-ewwel post fi tmiem din il-fażi. B'hekk huma se jaffrontaw lil Exiles minflok Neptunes. Għalkemm id-distakk finali jindika li d-distakk bejn it-tnejn kien ftit, San Ġiljan kienu superjuri tal-logħba. Madankollu wieħed ma jridx ma jfaħħarx l-ispirtu li Sirens urew fl-aħħar sessjoni u nofs. Il-vantaġġ ta' San Ġiljan immatura fit-tieni sessjoni b'erba' gowls konsekuttivi minn doppjetta ta' Ben Plumpton, Daniel Tully u Andreas Galea għal vantaġġ ta' 6-1 u 7-2 rispettivament. Matthew Zammit u doppjetta ta' Ben Plumpton kabbru l-vantaġġ għal 10-3 u deher li San Ġiljan kienu se jiksbu rebħa komda. Il-vantaġġ tnaqqar għal 11-5 sa tmiem it-tielet sessjoni iżda l-istorja fl-aħħar sessjoni kienet ftit differenti. Wara li Andreas Galea wieġeb lil Matthew Sciberras, Sirens skorjaw erbgħa mingħajr risposta fi ftit aktar minn żewġ minuti. Dan wassal biex il-vantaġġ niżel għal 12-10 b'nofs sessjoni għal tmiem il-logħba. San Ġiljan ħassew ftit pressjoni, anki bi protesti kontra deċiżjonijiet arbitrali, iżda reġgħu ħadu l-kmand bi tliet gowls konsekuttivi li għalqu l-logħba. Madankollu Sirens baqgħu determinati li jiskbu tal-anqas skor rispettabbli u naqqsu d-distakk għal tliet gowls sat-tmiem. Zammit, N. Schiavone, G. Vassallo Referees: Massimo Angileri, Richard Magri MARSASKALA FISH AND FISH......… 6 BIRŻEBBUĠA FREEPORT...............… 6 (1-1), (3-1), (2-1), (0-3) Għalkemm meqjusa bħala l-anqas żewġ timijiet fil-kompetizzjoni, Marsaskala Fish and Fish u Birżebbuġa Freeport offrew konfront missielet, bit-tim ta' Birżebbuġa forsi jħoss li seta' kiseb xi ħaġa aħjar bil-mod kif spiċċa l-logħba. Marsaskala kellhom vantaġġ ta' 4-2 sa nofs it-tieni sessjoni, riżultat li sa dak il-ħin kien meritat. Għal ħafna mumenti mit-tielet sessjoni, il-vantaġġ tal-Iskalin kompla jikber u sa anqas minn tliet minuti għal tmiem is-sessjoni, Marsaskala kellhom vantaġġ ta' 6-2. Il-gowl minn man-up ta' Marco Mannino ta fiduċja ġdida lil Birżebbuġa qabel l-aħħar sessjoni. Marsaskala deher li bdew jgħajjew ukoll hekk kif l-attakki tagħhom ma kinux qed ikunu kordinati. Birżebbuġa bdew ġejjin u l-gowl fil-bidu tal-aħħar sessjoni ta' Keith Tanti, daħħalhom fil-logħba. Mannino rnexxielu jaqta' d-distakk b'doppjetta u nofs sessjoni li kien għad fadal x'tintlagħab. Madankollu l-isforzi ta' Birżebbuġa li jiksbu r-rebħa ma ġewx premjati, bit-tim ta' Pierre Borg saħansitra jfalli penalty. Marsaskala: J. Micallef, J.C. Cutajar (1), A. Camenzuli, R. Greco, G. Galea, K. Navarro, M. Manara, D. Pace Lupi, G. Sammut (1), J. Ciantar (3), M. Carani (1), A. Muscat Birżebbuġa: M. Sladden, J. Farrugia, N. Cassar, B. Grech, R. Mock, G. Mannino (4), D. Cutajar (1), S.D. Borg, K. Tanti (1), R. Spiteri, M. Curmi, F. Buhagiar, D. Incorvaja, G. Sammut Referees: Neville Mercieca, Ronnie Spiteri Max Aquilina b'tentattiv lejn il-lasta ta' Neptunes NEPTUNES.........................… 12 EXILES.................................… 12 (2-2), (6-5), (3-3), (1-2) Kellu jkun Max Aquilina li b'doppjetta lejn it-tmiem għen lil Exiles isalvaw punt kontra Neptunes. Konfront vivaċi li sar eċċitanti aktar ma għadda l-ħin, bil-logħba saħansitra setgħet tintrebaħ fl-aħħar azzjoni taż-żewġ timijiet. Dan il-punt jista' jitqies aktar prezzjuż għal Neptunes hekk kif kienu biss Alan Borg Cole, Gabriel Pace u Jordan Camilleri l-plejers stabbiliti fit-tim, b'tal-aħħar spiċċa mkeċċi f'nofs il-logħba. Fl-ewwel sessjoni, Exiles kellhom jirrispondu darbtejn għall-gowls ta' Mark Castillo. It-tim ta' Aurelien Cousin ħa l-vantaġġ fit-tieni sessjoni permezz ta' Timmy Sullivan li għamilhom 4-3. F'mument fejn l-iskor kien 6-6, iż-żewġ timijiet tilfu l-aktar żewġ plejers ta’ esperjenza li għandhom jiġifieri Jordan Camilleri għal Neptunes u Timmy Sullivan, deċiżjoni li ġabet protesti speċjalment fuq in-naħa ta’ Neptunes. Neptunes irnexxielhom jieħdu vantaġġ doppju fi ftit sekondi, b’Philip Paris inaqqas id-distakk ftit qabel tmiem it-tieni sessjoni. Għal tliet okkażjonijiet fit-tielet sessjoni, Neptunes pruvaw jerġgħu jiftħu vantaġġ doppju iżda Exiles wieġbu kull darba. Dan wassal biex meta Castillo għamilhom 12-10 fl-aħħar sessjoni, ħalla lil Exiles jittamaw. Kien proprju Max Aquilina li skorja darbtejn fl-aħħar minuta u nofs. Exiles saħansitra setgħu ħarġu bit-tliet punti iżda laqtu l-lasta fl-aħħar xutt tal-logħba.